**PREVERJANJE ZNANJA PRED OCENJEVANJEM ZNANJA IZ SLOVENŠČINE (moderna, Ivan Cankar, Bobi, vrste besedil)**

|  |  |
| --- | --- |
| **Učna vsebina** | **Vprašanja** |
| **Moderna** | Kateri letnici zamejujeta obdobje moderne na Slovenskem? Letnici 1899 in 1918. |
| Kateri dogodki so povezani z letnicama, ki zamejujeta obdobje moderne na Slovenskem? 1899 – izid pesniških zbirk Čaša opojnosti (Oton Župančič) in Erotika (Ivan Cankar).1918 – Cankarjeva smrt in konec 1. svetovne vojne. |
| Pojasni, zakaj je obdobje moderne pomembno za slovensko književnost.V obdobju moderne so se na Slovenskem enakovredno razvile vse tri literarne zvrsti – pesništvo, dramatika in pripovedništvo. |
| Katere štiri literarne smeri so se razvile v tem času?Nova romantika, simbolizem, impresionizem, dekadenca. |
| Izberi eno od književnih smeri v obdobju moderne in jo predstavi. *Po smislu:* Nova romantika obuja vrednote stare romantike: neskladnost med vsakdanjim življenjem in človekovimi ideali, išče snovi v preteklosti, prevlada domišljije in čustev. V literarni zgodovini se izraz nova romantika uporablja tudi kot nadomestno poimenovanje za moderno.  |
| Imenuj najpomembnejše književnike slovenske moderne. To so Ivan Cankar, Dragotin Kette, Josip Murn, Oton Župančič. |
| **Ivan Cankar** | Kateri književni zvrsti je PREDVSEM ustvarjal Ivan Cankar?Cankar je ustvarjal predvsem dramatiko in pripovedništvo. |
| Napiši tri podatke o življenju Ivana Cankarja.*Po smislu:* Rodil se je 10. maja 1876 na Vrhniki. Bil je prvi slovenski poklicni pisatelj. Avstrijska oblast ga je zaradi predavanja Slovenci in Jugoslovani obsodila na zapor, v začetku 1. svetovne vojne pa je bil interniran na ljubljanskem gradu. Umrl je 11. decembra 1918 v Ljubljani. |
| Napiši tri naslove njegovih del. Zbirka črtic Moje življenje, drama Hlapci, komedija Za narodov blagor … |
| **Bobi** | **V katero literarno zvrst sodi besedilo *Bobi*?** Besedilo Bobi sodi v pripovedništvo. |
| Poimenuj književno vrsto, v katero sodi besedilo Bobi, in predstavi njene značilnosti.Cankarjevi Bobi so črtica. To je to kratka pripoved, brez zaokrožene zgodbe. V njej nastopa malo oseb. Za to literarno vrsto je značilno, da uvodnemu razmišljujočemu delu sledi en sam dogodek, drobno doživetje, bežen vtis; poudarjeno je razpoloženje glavne osebe. Pri bralcu želi doseči čustveni odziv. |
| **Imenuj kraj in čas dogajanja v *Bobih.*** Kraj dogajanja: Petrov dom, cerkev, Mihčev dom, gozd, senožet in Ljubljana.Čas dogajanja: Ni točno določen. Iz besedila razberemo, da gre za praznično nedeljo ob stoletnici farne cerkve. |
| **V največ 8 povedih obnovi dogajanje v *Bobih*.**Peter, otrok revnih staršev, z navdušenjem pričakuje veliko slovesnost ob stoletnici farne cerkve. Upa, da ga bo prijatelj Mihče, ki prihaja iz bogate družine, po sv. maši povabil na slavnostno kosilo. To se ne zgodi, zato se Peter kar sam odpravi do njegove hiše, kjer pa namesto gostoljubja doživi veliko ponižanje in sramoto. Ko ga Mihče zagleda na hodniku, proti njemu zaluča krof. Ker je Peter svoji sestrici Francki obljubil, da ji bo s praznovanja prinesel velik masten bob, potresen s sladkorjem, ga pobere. Od žalosti zaradi krivice, ki se mu je zgodila, se napoti v senožet, kjer se zjoče. Ko pride domov, sestrici izroči krof, materi pa prikroji resnico in ji reče, da se je na praznovanju zelo najedel. |
| **O kom govori spodnja poved?** *Urno je vstal, oblekel se je ter si nato mukoma obuval stare Mihčetove škornje, ki so ga boleli, ker je hodil ob delavnikih peš.* Spodnja poved govori o Petru, glavni književni osebi iz črtice Bobi. |
| **V največ treh povedih opiši glavnega junaka iz Bobov.***Po smislu:* Peter prihaja iz revne kmečke družine, v kateri so večino časa lačni, zato se še toliko bolj veseli gostije, kjer bi se lahko do sitega najedel. Slabo je obut in oblečen – nosi stare Mihčetove škornje, ki ga zelo tiščijo, za spanje pa se pokrije kar z materinim krilom in ne z odejo. |
| Predstavi njegov značaj in njegovo ravnanje.*Po smislu:* Peter je občutljiv in plašen deček. Je tudi zelo nesamozavesten. Ko se mu v Mihčetovem domu zgodi krivica, se ne zna postaviti zase, saj ima verjetno zaradi svoje revščine občutek manjvrednosti. Njegovo srce je polno žalosti, a čustev navzven ne kaže – raje gre v gozd, kjer se v samoti zjoče. Zelo ima rad svojo sestrico Francko, kar pokaže s tem, da drži svojo obljubo in ji prinese krof, ki si ga je tako zelo želela. |
| Imenuj tri motive za ravnanje glavnega junaka. Npr. revščina, pomanjkanje, krivica, razočaranje … |
| **Določi temo besedila.**Tema je socialna. Besedilo govori o družbeni neenakosti in prikazuje življenje socialno ogroženih ljudi, ki jih pestijo revščina, krivice, težko delo, boj za obstanek. |
| Imenuj naslov še enega književnega besedila z isto tematiko.Mačkova očeta, Tržačan, Potolčeni kramoh … Spomni se besedil, ki si jih spoznal/-a v šoli pri pouku slovenščine ali pa si jih prebral/-a za domače branje, bralno značko …  |
| **Imenuj vrsto pripovedovalca besedila.**Zgodbo pripoveduje pripovedovalec, ki opazuje dogajanje. Imenujemo ga vsevedni pripovedovalec. V enem kratkem delu, ko zgodbo iz svojega zornega kota pripoveduje Mihče, je pripovedovalec prvoosebni. |
| **Zakaj  je Peter pobral krof in doma povedal, da je že jedel?***Po smislu:* Peter je krof pobral, ker je sestri Francki obljubil, da ji ga bo prinesel. Obljubo je želel izpolniti. Svojega razočaranja in bolečine ni hotel priznati pred domačimi, zato se je zlagal, da je že jedel. |
| **Bi bilo tvoje ravnanje v taki situaciji enako Petrovemu?***Po smislu:* Če bi se znašel/-a v takšni situaciji, bi verjetno ravnal/-a enako kot Peter, saj sem mož beseda in če nekaj obljubim, to tudi izpolnim.  |
| **Kdo je po tvojem mnenju najbolj kriv, da je Peter ta dan ostal lačen? Svoje mnenje zapiši v največ treh povedih.***Po smislu:* Po mojem mnenju je za Petrovo lakoto kriv Mihče, saj je Petra izdal. Če bi bil pravi prijatelj, se Petra ne bi sramoval. Povabil bi ga za skupno mizo, kjer bi se reven fant lahko do sitega najedel.  |
| **Preberi odstavek.** *Vzbudil ga je oče, ki je stopil v izbo s trdim korakom. »Kaj se že spet cmeriš?« je ogovoril mater, ki je klečala pred posteljo. »Bolje ne bo, ne z molitvijo ne s kletvijo; drugim bob in špehovko, nam kamen. Tako je pač zapisano!«***Kako ti doživljaš očetove besede?***Po smislu:* Iz teh besed lahko razberem, da je Petrov oče trd in neusmiljen mož, vdan v usodo. Ni mu všeč, da njegova žena joče in kaže svoja čustva, saj meni, da s tem ne bo ničesar rešila. |
| V besedilu sta uporabljena dva simbola, in sicer bob in klanec. Razloži ju. Bob – simbol bogastva, prestiža.Klanec – simbol revščine.  |
| **Iz spodnje povedi je razvidno nasprotje (kontrast) med zunanjim dogajanjem in dogajanjem v Petrovem srcu, v njegovi notranjosti.** *Šel je na vrt; pa tudi vrt, znanec in tovariš njegov, se mu je zdel ves mrk in neprijazen; temno je gledalo drevje nanj in ga ni pozdravljalo.***Kakšen razplet nakazujejo ti opisi?***Po smislu:* Opisi nakazujejo, da se dogajanje ne bo dobro razpletlo. Po navadi se je Peter na Mihčetovem vrtu počutil sprejetega, danes pa čuti, da tam ni dobrodošel. Počuti se kot tujec, odvečen gost, ki se mora umakniti. |
| **Iz spodnjih povedi izpiši primere pesniškega jezika, in sicer: okrasni pridevek, poosebitev in primero.***Gorka jesen je bila, tako lepa, kakor je nisem doživel pozneje nikoli. Včasi je malo porosilo iz belih oblakov, zato da ni bilo prahu na cesarski cesti in da ni zadremalo dišeče življenje, ki je žehtelo iz polja in senožeti …*Okrasni pridevek: dišeče življenje, cesarska cestaPoosebitev: … in da ni zadremalo dišeče življenje, ki je žehtelo iz polja in senožeti …Primera: Gorka jesen je bila, tako lepa, **kakor** je nisem doživel pozneje nikoli. |
| **V pripovedi Mihče pove, da se mu zdi to, kar je storil Petru, majhen greh, malenkostna in brezpomembna zadeva, komaj vredna pripovedovanja. Se s tem strinjaš?** *Po smislu:* Z Mihčetovim mnenjem se ne strinjam. Krivica je vedno boleča, četudi se tistemu, ki jo povzroči, zdi majhna.  |
| **Vrste besedil** | **Razloži, kaj so: praktičnosporazumevalna besedila, uradovalna besedila, publicistična besedila in strokovna besedila.***Po smislu:* **Praktičnosporazumevalna** besedila zajemajo splošne teme in so zasebna, namenjena dogovarjanju, pogovarjanju. Jezik v njih je splošno razumljiv.**Uradovalna** besedila tvorijo posamezniki v stiku z institucijami ali v stikih institucij med seboj. Z njimi urejamo uradna razmerja. Jezik je objektiven in brezoseben.**Publicistična** besedila obsegajo najrazličnejše teme, namenjena pa so predvsem predstavljanju in komentiranju dogajanja. Objavljena so v medijih in dostopna najširšemu krogu ljudi.**Strokovna** besedila obravnavajo ozka strokovna področja in posredujejo nova spoznanja. Namenjena so strokovnjakom določenega področja. |
| **Poimenuj vrste besedil glede na namen/funkcijo besedila.** Praktičnosporazumevalna, uradovalna, publicistična in strokovna besedila. |
| **Svoji mami bi rad/-a po telefonu sporočil/-a, da boš zamudil/-a na kosilo. Katero vrsto besedila boš tvoril/-a? Navedi tri značilnosti te vrste besedil.**Tvoril/-a bi praktičnosporazumevalno besedilo. Največkrat nastajajo v zasebnem okolju. Teme so vsakdanje, preproste. Sporazumevanje poteka (večinoma) v neknjižnem in razumljivem jeziku.  |
| **V rokah držiš časopis z dnevnimi novicami. Katero vrsto besedil bereš? Navedi dve značilnosti in dva primera te vrste besedil.** Berem publicistična besedila. Z njimi sporočevalci na razumljiv način poročajo o zanimivih dogodkih in s svojimi komentarji ali ocenami tudi vplivajo na stališča naslovnikov. Objavljena so v medijih (v časopisih, na spletu, radiu, televiziji). *Primeri:* novice, ocene knjig/filmov/predstav … |
| **Zdravniki pripravljajo predavanje o novem korona virusu. Katero vrsto besedil bodo tvorili? Odgovor utemelji.** Tvorili bodo strokovna besedila. V njih so obravnavane teme, vezane na določeno strokovno področje. Namenjena so širši oz. ožji strokovni javnosti, tj. strokovnjakom s tega področja ali bralcem, ki jih to področje zanima. Za razumevanje takšnih besedil naslovnik potrebuje določeno predznanje. Jezik je knjižni, v besedilu pa je veliko strokovnih izrazov ali têrminov. *Primeri: besedila v učbenikih, predavanje, razlaga …* |
| **Ob katerih priložnostih tvorimo uradovalna besedila? Navedi tri značilnosti in tri primere te vrste besedil.** Uradovalna besedila tvorimo, kadar izvajamo določena uradna dejanja (npr. se včlanjujemo, pritožujemo, prijavljamo, poizvedujemo o storitvah). Namenjena so sporazumevanju med uradno ustanovo in posameznikom, zato je uporabljeno vikanje in spoštljivo nagovarjanje. Uradovalna besedila so večinoma zapisana, objektivna, zasebna ali javna. *Primeri:* prijavnica, uradna prošnja za štipendijo, pooblastilo … |